《朱象玄太史册封楚藩云将取道南游太岳诗以送之》
明代·王世贞

于皇展亲睦，宗子介樊襄。玉圭黄金册，炜晔出尚方。

伊余同门友，洵美清而扬。诏其辍史幄，尔往钦哉将。

天都辟阊阖，九奏何锵锵。莲烛际宸晖，星裾搴御芳。

前呼薄崇椒，后饯塞津桥。白茅仍拥节，班马重横镳。

雪里蓟门树，花前汉江桡。汉江一千里，方城暮烟紫。

鸣钲荡鱼龙，解缆采兰芷。荜路捧霓旌，从价蹑珠履。

帝命尊若天，王封固于砥。此时雍堤柳，柔条尽抽绿。

上客金马姿，小儿铜鞮曲。山问诸葛龙，门访庞公鹿。

羊碑摩绝翠，鲛渚泛明玉。壮游重茫然，弭节太和巅。

挥手弄日月，荡胸拂云烟。中有两仙童，跪捧琅函编。

奇字不可识，閟之二千年。今遇蓬莱客，始宣至人传。

归上紫皇寿，珥笔长周旋。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。